Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08-ZTFI-A, 69/08-ZZavar-E, 40/12-ZUJF, 158/20 – ZIntPK-C, 203/20 – ZIUPOPDVE, 202/21 – odl. US in [3/22](http://www.uradni-list.si/1/objava.jsp?sop=2022-01-0014) – ZDeb) **Ministrstvo za notranje zadeve, Policija,** Štefanova ulica 2, Ljubljana, objavlja javni natečaj za zasedbo prostega uradniškega delovnega mesta za nedoločen čas, in sicer:

**policijski svetnik** (šifra DM 71079) v Generalni policijski upravi, Uradu za informatiko in telekomunikacije (izvaja se v uradniškem nazivu policijski svetnik in višji policijski svetnik).

Kandidat, ki se bo prijavil na prosto delovno mesto, mora izpolnjevati naslednje pogoje:

* specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja), visokošolsko univerzitetno izobraževanje (prejšnje)/visokošolska univerzitetna izobrazba (prejšnja), magistrsko izobraževanje (druga bolonjska stopnja)/magistrska izobrazba (druga bolonjska stopnja), magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja),
* najmanj 6 let delovnih izkušenj,
* opravljeno obvezno usposabljanje za imenovanje v naziv (če izbrani kandidat usposabljanja še ni opravil, ga mora opraviti v zakonsko določenem roku),
* da ima opravljen izpit za izvajanje policijskih pooblastil (če izbrani kandidat izpita še ni opravil, ga mora opraviti v zakonsko določenem roku),
* dovoljenje za dostop do tajnih podatkov stopnje »TAJNO« in »TAJNO-EU« (kandidat ga lahko pridobi v okviru izbirnega postopka),
* da ni bil pravnomočno obsojen zaradi naklepnega kaznivega dejanja, za katero se storilec preganja po uradni dolžnosti, ali da ni bil pravnomočno obsojen zaradi drugega kaznivega dejanja na nepogojno kazen zapora v trajanju več kot tri mesece,
* da zoper osebo ni vložena pravnomočna obtožnica zaradi naklepnega kaznivega dejanja, za katero se storilec preganja po uradni dolžnosti,
* da je državljan Republike Slovenije s stalnim prebivališčem v Evropski uniji,
* da je bil varnostno preverjen v obsegu in na način, kot je določen v Zakonu o organiziranosti in delu v policiji, in da zanj ne obstaja varnostni zadržek,
* veljavno vozniško dovoljenje B-kategorije,
* znanje uradnega jezika,
* da nima dvojnega državljanstva,
* da ni član politične stranke in da o tem poda pisno izjavo.

**Prednost pri izbiri bodo imeli kandidati z izkušnjami z vodenjem projektov razvoja programske opreme, dobrim poznavanjem metodologij in dobre prakse projektnega vodenja, dokazano s praktičnimi izkušnjami pri projektih IKT, odličnim pisnim in ustnim znanjem angleškega jezika, s formalnim potrdilom/akreditacijo na podlagi mednarodno priznane metodologije za projektno vodenje (kot so PM2, PMI, Prince2 ali enakovredno) in usposabljanjem in/ali izkušnjami z uporabo metodologij in standardov v sektorju IT, kot so ITIL, Scrum.**

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot  delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. **Delovne izkušnje se dokazujejo z verodostojnimi listinami, iz katerih sta razvidna čas opravljanje dela in stopnja izobrazbe.**

Zahtevane delovne izkušnje se skrajšajo za tretjino, če ima kandidat magisterij znanosti, doktorat oziroma zaključen specialistični študij.

Za javne uslužbence, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih.

Naloge delovnega mesta:

* opravljanje najzahtevnejših nalog z delovnega področja urada,
* strateško načrtovanje in usmerjanje dela policije,
* spremljanje, analiziranje, proučevanje in ocenjevanje varnostnih razmer ter učinkovitosti in uspešnosti policijskega dela,
* zagotavljanje strokovne pomoči in izvajanje nadzora,
* sodelovanje pri izpopolnjevanju in usposabljanju delavcev policije in drugih,
* sodelovanje pri pripravi predpisov s področja dela,
* usklajevanje nalog z drugimi državnimi organi in institucijami,
* izvajanje policijskih pooblastil,
* opravljanje drugih nalog s svojega delovnega področja, ki jih naroči nadrejeni,
* izvajanje nalog v skladu s 4. členom Zakona o nalogah in pooblastilih policije,
* vodenje in sodelovanje v najzahtevnejših delovnih in projektnih skupinah.

Posebnosti delovnega mesta: neenakomerni delovni čas (razpored), pooblaščena uradna oseba, stalnost, izpostavljenost dodatnim tveganjem, ki vplivajo na notranjo varnost v policiji.

Prijava mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis dela ter stopnjo zahtevnosti delovnega mesta),
3. izjavo kandidata, da:
* je državljan Republike Slovenije s stalnim prebivališčem v Evropski uniji,
* ni član politične stranke,
* nima dvojnega državljanstva,
* ima znanje uradnega jezika,
* ima veljavno vozniško dovoljenje B-kategorije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot tri mesece,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
1. izjavo, da za namen tega postopka dovoljuje Ministrstvu za notranje zadeve pridobitev podatkov iz 3. točke iz uradne evidence (v primeru, da kandidat z vpogledom iz uradnih evidenc ne soglaša, mora sam predložiti vsa dokazila).

Strokovna usposobljenost kandidatov se bo presojala na podlagi navedb v prijavi, priloženih pisnih izjav in razgovora ter s pisnim oziroma praktičnim preverjanjem kandidatovega znanja, če bo to potrebno.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil (kandidat navedeno opiše v priloženem obrazcu "Vloga za zaposlitev").

V izbirni postopek se v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) ne uvrstijo kandidati, ki ne izpolnjujejo natečajnih pogojev.

Izbrani kandidat bo delo na delovnem mestu policijski svetnik opravljal v nazivu policijski svetnik z možnostjo napredovanja v naziv višji policijski svetnik. Z izbranim kandidatom bo sklenjeno delovno razmerje za nedoločen čas s polnim delovnim časom in šestmesečnim poskusnim delom. Izhodiščni plačni razred na razpisanem delovnem mestu je 43. Izbrani kandidat bo delo opravljal v prostorih Urada za informatiko in telekomunikacije, Štefanova 2, Ljubljana, oziroma v drugih uradnih prostorih organa.

Kandidati pošljejo prijavo preko spletne strani **https://kadri.mnz.gov.si/delovna-mesta/** ali v pisni obliki na priloženem obrazcu **"Vloga za zaposlitev"**, v zaprti ovojnici na naslov **MNZ RS, Štefanova ulica 2, 1501 Ljubljana**, z označbo **"za javni natečaj – policijski svetnik, št. 1100-279/2024"**,in sicer **v 21 dneh** po objavi na osrednjem spletnem mestu državne uprave GOV.SI in Zavodu RS za zaposlovanje. Če je prijava poslana po pošti, se šteje, da je pravočasna, če je oddana na pošto priporočeno najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov **gp.mnz@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem izbirnem postopku bo objavljeno na spletnih straneh Policije (www.policija.si).

Informacije o delovnem področju: mag. Igor Vučko, Urad za informatiko in telekomunikacije, tel. št. 01 428 48 04.

Informacije o izvedbi javnega natečaja: Sabina Bernjak, Urad za organizacijo in kadre, tel. št. 01 428 48 24, Tina Mitrović, Urad za organizacijo in kadre, tel. št. 01 428 49 29.

V besedilu natečaja navedeni izrazi v moški slovnični obliki so uporabljeni kot nevtralni za ženske in moške.